|  |  |
| --- | --- |
|  | Pranešimo apie koncentraciją pateikimo ir nagrinėjimo tvarkos priedas  |

**pranešimo apie koncentraciją forma**

**I skyrius**

**Bendrosios nuostatos**

1. Pranešimo apie koncentraciją forma (toliau – Pranešimo forma) detalizuoja ir paaiškina Lietuvos Respublikos konkurencijos įstatymo 9 straipsnio 3 dalyje ir Pranešimo apie koncentraciją pateikimo ir nagrinėjimo tvarkoje (toliau – Tvarka) nurodytus pranešimo apie koncentraciją (toliau – Pranešimas) reikalavimus.
2. Pranešime turi būti pateikta visa pagal Pranešimo formą reikalaujama informacija. Pranešimo prieduose gali būti pateikta informacija, kuri yra skirta Pranešime nurodytai informacijai paaiškinti ir/arba papildyti. Pranešime rekomenduojama laikytis Pranešimo formoje pateiktos struktūros.
3. Pranešimo formoje naudojamos sąvokos atitinka Konkurencijos įstatyme ir Pranešimo apie koncentraciją pateikimo ir nagrinėjimo tvarkoje naudojamas sąvokas.

**II skyrius**

**Koncentracijos apibūdinimas**

1. Pranešime pateikiama santrauka apie koncentraciją (iki 500 žodžių), nurodant koncentracijoje dalyvaujančius ūkio subjektus, koncentracijos būdą (pavyzdžiui, susijungimas, vienvaldės arba bendros kontrolės įgijimas, bendrosios įmonės, kuri atlieka autonomiško ūkio subjekto funkcijas, sukūrimas, ar kontrolės įgijimas kitais Konkurencijos įstatymo 3 straipsnio 4 dalies 2 punkte nurodytais būdais), koncentracijoje dalyvaujančių ir su jais susijusių ūkio subjektų ūkinės veiklos sritis. Santrauka turi būti sudaryta taip, kad joje nebūtų komercinių bei profesinių paslapčių, ir kad ji galėtų būti viešai paskelbta Lietuvos Respublikos konkurencijos tarybos interneto svetainėje.

**III skyrius**

**Informacija apie koncentracijoje dalyvaujančius ūkio subjektus**

1. Pranešime nurodomi koncentracijoje dalyvaujantys ūkio subjektai ir apie kiekvieną iš jų pateikiami šie duomenys:
	1. ūkio subjekto pavadinimas, registro, kuriame jis įregistruotas, kodas, registracijos ir buveinės adresas, telefono numeris, fakso numeris, elektroninio pašto adresas. Jei koncentracijoje dalyvauja fizinis asmuo, nurodomas jo vardas, pavardė, asmens kodas arba gimimo data, jei asmuo neturi asmens kodo, adresas, telefono numeris, fakso numeris, elektroninio pašto adresas;
	2. ūkio subjekto ar fizinio asmens vykdomos ūkinės veiklos rūšys, nurodant, kurios iš jų yra pagrindinės, o kurios papildomos;
	3. ūkio subjekto ar fizinio asmens atstovo, turinčio teisę Konkurencijos tarybai teikti ir gauti informaciją apie koncentracijoje dalyvaujantį ir su juo susijusius ūkio subjektus, vardas, pavardė, pareigos ir kontaktiniai duomenys (adresas, telefono numeris, fakso numeris, elektroninio pašto adresas).
2. Pranešime nurodomi su koncentracijoje dalyvaujančiais ūkio subjektais susiję ūkio subjektai, kurie kartu su koncentracijoje dalyvaujančiais ūkio subjektais sudaro susijusių ūkio subjektų grupę, kaip ji apibrėžta Konkurencijos įstatymo 3 straipsnio 14 dalyje (toliau – susiję ūkio subjektai). Apie kiekvieną susijusį ūkio subjektą Pranešime pateikiami Pranešimo formos 5.1 – 5.2 papunkčiuose nurodyti duomenys.
3. Pranešime nurodomi visų koncentracijoje dalyvaujančių ir su jais susijusių ūkio subjektų, kurie yra registruoti Lietuvos Respublikoje arba gauna pajamas iš Lietuvos Respublikos prekių rinkų, dalyviai (pavyzdžiui, akcininkai, nariai, dalininkai), kurie turi ne mažiau kaip 10 procentų balsavimo teisių, išleistų akcijų ar kitokių vertybinių popierių, nurodant, kokią dalį procentais jie turi.
4. Pranešime pateikiamos koncentracijoje dalyvaujančių ūkio subjektų, su jais susijusių ūkio subjektų ir jų dalyvių, kurie nurodyti Pranešimo formos 6 ir 7 punktuose, struktūros schemos arba diagramos, parodančios jų struktūrą iki koncentracijos įgyvendinimo ir po koncentracijos įgyvendinimo.

**IV skyrius**

**Informacija apie koncentracijos priežastis ir būdą**

1. Pranešime nurodomos pagrindinės strateginės ir ekonominės koncentracijos priežastys.
2. Pranešime nurodoma informacija apie sandorį, kurio pagrindu vykdoma koncentracija, ir jis glaustai aprašomas.
3. Pranešime tiksliai aprašomas koncentracijos būdas, kaip tai nurodyta Konkurencijos įstatymo 3 straipsnio 4 dalyje, paaiškinant, ar koncentracija yra susijungimas, ar vienvaldės arba bendrosios kontrolės įgijimas, ar bendrosios įmonės, kuri atlieka autonomiško ūkio subjekto funkcijas, sukūrimas, ar kontrolės įgijimas kitais Konkurencijos įstatymo 3 straipsnio 4 dalies 2 punkte nurodytais būdais.
4. Pranešime nurodomos numatomos esminių įvykių, kuriais bus įgyvendinama koncentracija, datos arba laikotarpiai (pavyzdžiui mėnuo, metų ketvirtis).
5. Pranešime nurodomi koncentracijoje dalyvaujančių ūkio subjektų veiksmai, rodantys jų aiškius ketinimus sudaryti sandorį, kurio pagrindu bus vykdoma koncentracija.

**V skyrius**

**Informacija apie bendrąsias pajamas**

1. Pranešime nurodomos kiekvieno koncentracijoje dalyvaujančio ūkio subjekto ir su juo susijusių ūkio subjektų suminės bendrosios pajamos paskutiniais prieš koncentraciją ūkiniais metais.
2. Jeigu koncentracijoje dalyvauja ūkio subjektas, kuris priklauso susijusių ūkio subjektų grupei, Pranešime atskirai nurodomos koncentracijoje dalyvaujančio ūkio subjekto ir kiekvieno su juo susijusio ūkio subjekto bendrosios pajamos paskutiniais prieš koncentraciją ūkiniais metais ir nurodoma bendra susijusių ūkio subjektų grupės pajamų suma.

**VI skyrius**

**bendra informacija apie atitinkamas rinkas**

1. Pranešime nurodomos atitinkamos rinkos:
	1. koncentracijos veikiamos atitinkamos rinkos;
	2. kitos atitinkamos rinkos, kuriose koncentracija gali turėti didelį poveikį;
	3. kitos nagrinėtinos su koncentracija susijusios atitinkamos rinkos.
2. Išsamūs prekių rinkų ir geografinių rinkų, kurios apima Lietuvos Respublikos teritoriją ar yra jos dalis, apibrėžimai ir informacija apie jas pateikiama atskirai pagal kiekvieną atitinkamą rinką vadovaujantis Pranešimo formos VII ir VIII skyriais.
3. Nurodžius kiekvieną atitinkamą rinką Pranešime taip pat nurodomos galimos alternatyvios atitinkamos rinkos.
4. Apibrėžiant atitinkamas rinkas rekomenduojama vadovautis Konkurencijos tarybos paaiškinimais dėl atitinkamos rinkos apibrėžimo, patvirtintais Konkurencijos tarybos 2000 m. vasario 24 d. nutarimu Nr. 17 „Dėl Konkurencijos tarybos paaiškinimų dėl atitinkamos rinkos apibrėžimo“, ir šiuose paaiškinimuose pateikta atitinkamos rinkos apibrėžimo struktūra.
5. Jei koncentracijoje dalyvauja ūkio subjektas, priklausantis susijusių ūkio subjektų grupei, Pranešime pateikiant atitinkamų rinkų apibrėžimus, informaciją apie jas ir koncentracijoje dalyvaujančių ūkio subjektų padėtį jose, laikoma, kad koncentracijoje dalyvaujantis ūkio subjektas apima visą susijusių ūkio subjektų grupę.

**VII skyrius**

**Informacija apie koncentracijos veikiamas atitinkamas rinkas ir kitas atitinkamas rinkas, kuriose koncentracija gali turėti didelį poveikį**

**Pirmasis skirsnis**

**Atitinkamos rinkos ir kiti atvejai, kada pateikiama VII skyriuje nurodyta informacija**

1. Pranešime kaip koncentracijos veikiamos atitinkamos rinkos apibrėžiamos ir nurodomos atitinkamos rinkos bei galimos alternatyvios atitinkamos rinkos, kuriose:
	1. du arba daugiau koncentracijoje dalyvaujančių ūkio subjektų vykdo ūkinę veiklą toje pačioje atitinkamoje rinkoje (horizontalūs santykiai), kurioje po koncentracijos jų bendra rinkos dalis būtų 20 procentų arba daugiau;
	2. vienas arba daugiau koncentracijoje dalyvaujančių ūkio subjektų vykdo ūkinę veiklą atitinkamoje rinkoje, kuri yra priešsrovinė arba pasrovinė atitinkamos rinkos, kurioje veikia kitas koncentracijoje dalyvaujantis ūkio subjektas, atžvilgiu (vertikalūs santykiai), ir jų atskira ar bendra rinkos dalis po koncentracijos būtų 30 procentų arba daugiau, nepriklausomai nuo to, ar koncentracijoje dalyvaujančius ūkio subjektus sieja tiekėjo ir kliento santykiai.
2. Pranešime kaip kitos atitinkamos rinkos, kuriose koncentracija gali turėti didelį poveikį, apibrėžiamos ir nurodomos atitinkamos rinkos bei galimos alternatyvios atitinkamos rinkos, kuriose:
	1. bent vieno iš koncentracijoje dalyvaujančių ūkio subjektų atitinkamos rinkos dalis yra didesnė kaip 30 procentų ir bent vienas kitas koncentracijoje dalyvaujantis ūkio subjektas toje atitinkamoje rinkoje yra potencialus konkurentas. Potencialiu konkurentu ūkio subjektas laikomas tada, kai jis planuoja įeiti į atitinkamą rinką arba per paskutiniuosius trejus metus kūrė realius planus ar juos įgyvendino;
	2. bent vieno iš koncentracijoje dalyvaujančių ūkio subjektų atitinkamos rinkos dalis yra didesnė kaip 30 procentų ir bent vienas kitas koncentracijoje dalyvaujantis ūkio subjektas turi teisę naudotis svarbiomis intelektinės nuosavybės teisėmis, susijusiomis su veikla atitinkamoje rinkoje;
	3. bent vienas iš koncentracijoje dalyvaujančių ūkio subjektų vykdo ūkinę veiklą prekės rinkoje, kuri yra glaudžiai susijusi su prekės rinka, kurioje ūkinę veiklą vykdo bent vienas kitas koncentracijoje dalyvaujantis ūkio subjektas, ir koncentracijoje dalyvaujančių ūkio subjektų atskira ar bendra atitinkamos rinkos dalis bent vienoje iš šių atitinkamų rinkų yra 30 procentų arba didesnė. Prekių rinkos yra laikomos glaudžiai susijusiomis gretimomis prekių rinkomis tada, kai prekės yra viena kitą papildančios arba kai jos priklauso prekių asortimentui, kurį paprastai perka ta pati klientų grupė tam pačiam galutiniam vartojimui.

**Antrasis skirsnis**

**Koncentracijoje dalyvaujančių ūkio subjektų padėtis**

1. Pranešime apie kiekvieną veikiamą atitinkamą rinką ir kiekvieną kitą atitinkamą rinką, kurioje koncentracija gali turėti didelį poveikį, pateikiama ši paskutinių trejų metų iki koncentracijos informacija:
	1. kiekvieno koncentracijoje dalyvaujančio ūkio subjekto ūkinės veiklos pobūdis, valdomi ir (arba) naudojami prekės ženklai, parduodamų prekių grupių pavadinimai;
	2. viso atitinkamos rinkos dydžio pagal pardavimų vertę (pinigais) ir apimtį (kiekiais) įvertinimas. Nurodomi toms rinkos dalims apskaičiuoti naudoti šaltiniai, pateikiami skaičiavimų paaiškinimai ir, kai įmanoma, pateikiami skaičiavimus patvirtinantys dokumentai;
	3. kiekvieno koncentracijoje dalyvaujančio ūkio subjekto pardavimų vertė ir apimtis bei atitinkamos rinkos dalies įvertinimas. Nurodomi rinkos daliai apskaičiuoti naudoti šaltiniai, pateikiami skaičiavimų paaiškinimai ir, kai įmanoma, pateikiami skaičiavimus patvirtinantys dokumentai;
	4. konkurentų (įskaitant importuotojus), turinčių ne mažesnę kaip 5 procentų atitinkamos rinkos dalį pavadinimas, registro, kuriame jis įregistruotas, kodas, kontaktiniai duomenys (adresas, telefono numeris, fakso numeris, elektroninio pašto adresas) ir rinkos dalies įvertinimas pagal vertę (ir kur galima – pagal apimtį). Nurodomi toms rinkos dalims apskaičiuoti naudoti šaltiniai, pateikiami skaičiavimų paaiškinimai ir, kai įmanoma, pateikiami tuos skaičiavimus patvirtinantys dokumentai;
	5. bendrų gamybinių pajėgumų įvertinimas. Pranešime taip pat nurodoma, kokia šių pajėgumų dalis per paskutinius trejus metus iki koncentracijos tenka kiekvienam koncentracijoje dalyvaujančiam ūkio subjektui ir kokie buvo šių pajėgumų panaudojimo rodikliai. Nurodomos kiekvieno koncentracijoje dalyvaujančio ūkio subjekto gamybinių pajėgumų buvimo vietos ir pajėgumų dydžiai.
	6. Šiame skirsnyje nurodyti duomenys pateikiami ir apie kiekvieną galimą alternatyvią veikiamą atitinkamą rinką bei kiekvieną galimą alternatyvią atitinkamą rinką, kurioje koncentracija gali turėti didelį poveikį.
2. Jeigu koncentracijoje dalyvaujančių ūkio subjektų pardavimai Lietuvos Respublikoje, skaičiuojant nuo visų Lietuvos Respublikos pardavimų, atitinka Pranešimo formos 21 ir 22 punktuose nurodytus kriterijus, nepaisant to, jog atitinkama rinka yra platesnė nei Lietuvos Respublika, Pranešime turi būti pateikta Pranešimo formos 23 punkte reikalaujama informacija tiek apie Lietuvos Respubliką, tiek apie atitinkamą platesnę rinką.

**Trečiasis skirsnis**

**Pasiūlos struktūra**

1. Pranešime glaustai apibūdinama pasiūlos struktūra kiekvienoje atitinkamoje rinkoje, įskaitant šią svarbiausią informaciją:
	1. kaip koncentracijoje dalyvaujantys ūkio subjektai gamina, nustato kainas ir parduoda prekes bei kokie veiksniai daro įtaką kainodarai;
	2. kiekvieno koncentracijoje dalyvaujančio ūkio subjekto vertikalios integracijos pobūdis ir apimtis, lyginant su jų didžiausiais konkurentais;
	3. atitinkamoje rinkoje vyraujančios prekių platinimo sistemos ir jų svarba. Pranešime taip pat nurodoma, kokią dalį prekių platinimo vykdo kiti ūkio subjektai ir (arba) ūkio subjektai, priklausantys tai pačiai susijusių ūkio subjektų grupei kaip koncentracijoje dalyvaujantys ūkio subjektai, taip pat išimtinio platinimo sutarčių ir kitų rūšių ilgalaikių sutarčių svarba;
	4. vyraujantys paslaugų teikimo tinklai (pavyzdžiui, prekių priežiūros ir remonto) ir jų svarba atitinkamoje rinkoje. Pranešime taip pat nurodoma, kokią dalį tokių paslaugų teikia kiti ūkio subjektai ir (arba) ūkio subjektai, priklausantys tai pačiai susijusių asmenų grupei kaip koncentracijoje dalyvaujantys ūkio subjektai;
	5. kitos svarbios su pasiūla susijusios aplinkybės.

**Ketvirtasis skirsnis**

**Paklausos struktūra**

1. Pranešime glaustai apibūdinama paklausos struktūra kiekvienoje atitinkamoje rinkoje, įskaitant šią informaciją:
	1. kokioje stadijoje yra atitinkama rinka, pavyzdžiui, pakilimo, augimo, brandumo ar nuosmukio, bei paklausos augimo prognozė;
	2. klientų prioritetų svarba, pavyzdžiui, prekės ženklui (lojalumas), paslaugų teikimui prieš prekių pardavimą ir po prekių pardavimo, viso prekių asortimento teikimui, tinklo poveikiui;
	3. persiorientavimo sąnaudos (laiko ir išlaidų), kurias patiria klientai, keisdami tiekėją ir jų svarba;
	4. klientų koncentracijos ar pasiskirstymo lygis;
	5. būdai, kuriais klientai perka atitinkamas prekes, pavyzdžiui, ar jie vykdo viešojo pirkimo procedūras.

**Penktasis skirsnis**

**Prekių diferencijavimas (SKIRTINGUMAS) ir konkurencijos intensyvumas**

1. Pranešime glaustai apibūdinamas prekių diferencijavimo lygis kiekvienoje atitinkamoje rinkoje, įskaitant šią svarbiausią informaciją:
	1. prekių diferencijavimo pagal kokybę, kitas prekių savybes (pavyzdžiui, prekių ženklo žinomumas, techninės specifikacijos) bei geografinę teritoriją vaidmuo ir svarba;
	2. klientų segmentavimas į skirtingas grupes, aprašant tipinį kiekvienos grupės klientą;
	3. bendras konkurencijos lygis tarp koncentracijoje dalyvaujančių ūkio subjektų, taip pat kiek artimi pakaitalai yra koncentracijoje dalyvaujančių ūkio subjektų prekės, įskaitant pagal kiekvieną klientų grupę ir tipišką klientą.

**Šeštasis skirsnis**

**Įėjimas Į atitinkamą rinką ir išėjimas iš jos**

1. Pranešime nurodoma, ar per paskutinius penkerius metus iki koncentracijos į atitinkamą rinką įėjo reikšmingas konkurentas. Jei taip, Pranešime nurodomi tokie į rinką įėję ūkio subjektai (pavadinimas, registro, kuriame jis įregistruotas, kodas ir kontaktiniai duomenys (adresas, telefono numeris, fakso numeris, elektroninio pašto adresas)) ir pateikiamas kiekvieno iš jų dabartinės rinkos dalies įvertinimas.
2. Pranešime nurodoma, ar koncentracijoje dalyvaujančių ūkio subjektų žiniomis yra ūkio subjektų (įskaitant tuos, kurie šiuo metu veikia tik už Lietuvos Respublikos ribų), kurie, tikėtina, įeis į atitinkamą rinką. Jei taip, paaiškinama, kodėl toks įėjimas yra tikėtinas, ir pateikiamas laikotarpio, per kurį toks įėjimas galėtų įvykti, įvertinimas.
3. Pranešime glaustai apibūdinami pagrindiniai veiksniai, kurie turi įtakos įėjimui į atitinkamą rinką, nagrinėjant įėjimą tiek geografiniu, tiek prekių požiūriu. Pateikiant tokį apibūdinimą, nurodoma ir paaiškinama apie:
	1. visas įėjimo į rinką išlaidas (pavyzdžiui, mokslinių tyrimų ir technologinės plėtros, platinimo sistemų sukūrimo, skatinimo, reklamos, aptarnavimo), kurias patirtų reikšmingas efektyvus konkurentas;
	2. visas teisines įėjimo į rinką kliūtis, pavyzdžiui, reikalingus valstybės institucijų leidimus ar bet kurios formos standartus;
	3. visas klientų pritraukimo kliūtis, pavyzdžiui, susijusias su prekių sertifikavimo procedūromis ar reputacijos ir įrodytos patirties svarba;
	4. būtinybę ir galimybes įgyti patentus, praktinę patirtį (*know-how*) ar kitas intelektinės nuosavybės teises atitinkamoje rinkoje;
	5. reikšmę, kurią atitinkamoje rinkoje turi koncentracijoje dalyvaujantys ūkio subjektai, jei jie yra patentų, praktinės patirties (*know-how*) ar kitų intelektinės nuosavybės teisių savininkai, licenciatai ar licenciarai atitinkamoje rinkoje;
	6. masto bei įvairovės ekonomijos ir tinklo poveikio svarbą gaminant ar platinant prekes atitinkamoje rinkoje;
	7. galimybes naudotis tiekimo šaltiniais, pavyzdžiui, žaliavų įsigijimo ir prieigos prie būtinos infrastruktūros galimybes.
4. Pranešime paaiškinama, ar bent vienas iš koncentracijoje dalyvaujančių ūkio subjektų arba jų konkurentai turi prekių, kurias, tikėtina, pateiks atitinkamoje rinkoje trumpuoju ar vidutiniu laikotarpiu. Jei taip, pateikiamas koncentracijoje dalyvaujančių ūkio subjektų planuojamo pardavimo ir atitinkamos rinkos dalies per kitus 3 – 5 metus įvertinimas.
5. Pranešime nurodoma, ar per paskutinius penkerius metus iki koncentracijos iš kurios nors atitinkamos rinkos išėjo rinkos dalyvis. Jei taip, nurodomas ūkio subjektas (pavadinimas, registro, kuriame jis įregistruotas, kodas, kontaktiniai duomenys (adresas, telefono numeris, fakso numeris, elektroninio pašto adresas)), kuris išėjo iš rinkos, ir pateikiamas jo prieš metus iki išėjimo iš rinkos turėtos rinkos dalies įvertinimas.

**Septintasis skirsnis**

**Moksliniai tyrimai ir technologinė plėtra**

1. Pranešime apibūdinama mokslinių tyrimų ir technologinės plėtros svarba ūkio subjekto gebėjimui ilguoju laikotarpiu konkuruoti atitinkamoje rinkoje. Paaiškinamas koncentracijoje dalyvaujančių ūkio subjektų atitinkamoje rinkoje vykdomų mokslinių tyrimų ir technologinės plėtros pobūdis. Pateikiant tokį apibūdinimą, nurodoma ir paaiškinama apie:
	1. atitinkamoje rinkoje ir koncentracijoje dalyvaujančių ūkio subjektų vykdomų mokslinių tyrimų ir technologinės plėtros kryptis ir intensyvumą;
	2. technologinės plėtros kryptį atitinkamoje rinkoje per atitinkamą laikotarpį (įskaitant, pavyzdžiui, naujų prekių pateikimo rinkai dažnį, prekių, gamybos procesų, platinimo sistemų plėtrą);
	3. koncentracijoje dalyvaujančių ūkio subjektų mokslinių tyrimų planus ir prioritetus, jei įmanoma, per kitus trejus metus.

**Aštuntasis skirsnis**

**Bendradarbiavimo susitarimai**

1. Pranešime nurodoma, kokiu mastu atitinkamoje rinkoje sudaromi bendradarbiavimo susitarimai.
2. Pranešime pateikiama išsami informacija apie svarbiausius atitinkamoje rinkoje koncentracijoje dalyvaujančių ūkio subjektų sudarytus bendradarbiavimo susitarimus, tokius kaip mokslinių tyrimų ir technologinės plėtros, licencijavimo, bendros gamybos, specializacijos, platinimo, ilgalaikio tiekimo ir informacijos mainų susitarimai. Su Pranešimu pateikiamos tų susitarimų kopijos.

**Devintasis skirsnis**

**Prekyba Lietuvos RESPUBLIKOJE ir iš užsienio ĮVEŽAMOS PREKĖS**

1. Pranešime paaiškinama, kokį poveikį prekybai atitinkamomis prekėmis daro transporto ir kitos išlaidos.
2. Pranešime pateikiamas atitinkamos rinkos iš užsienio šalių įvežamų prekių bendros vertės ir apimties įvertinimas, pateikiami skaičiavimų paaiškinimai ir, jei įmanoma, tuos skaičiavimus patvirtinantys dokumentai ir nurodoma:
	1. prekių, įvežamų iš užsienio kiekvieno koncentracijoje dalyvaujančio ūkio subjekto, procentinė dalis;
	2. kvotų, muitų ar netarifinių prekybos barjerų poveikio įvežamoms prekėms įvertinimas;
	3. transporto bei kitų išlaidų poveikio įvežamoms prekėms įvertinimas.

**Dešimtasis skirsnis**

**Asociacijos**

1. Pranešime pateikiama informacija apie asociacijas atitinkamoje rinkoje:
	1. asociacijos, kurių nariais yra koncentracijoje dalyvaujantys ūkio subjektai;
	2. svarbiausios asociacijos, kurioms priklauso koncentracijoje dalyvaujančių ūkio subjektų klientai;
	3. kiekvienos nurodytos asociacijos pavadinimas, registro, kuriame ji įregistruota, kodas ir kontaktiniai duomenys (adresas, telefono numeris, fakso numeris ir elektroninio pašto adresas).

**Vienuoliktasis skirsnis**

**Koncentracijoje dalyvaujančių ūkio subjektų ir juos kontroliuojančių asmenų anksčiau įsigytos teisės**

1. Pranešime pateikiamas sąrašas visų atitinkamoje rinkoje ūkinę veiklą vykdančių ūkio subjektų, kuriuose koncentracijoje dalyvaujantys ūkio subjektai, įskaitant su jais susijusius ūkio subjektus, atskirai arba kartu turi 10 procentų arba daugiau balsavimo teisių, išleistų akcijų ar kitokių vertybinių popierių, nurodant, kokią dalį procentais jie turi.
2. Pranešime nurodomi kiekvieno koncentracijoje dalyvaujančio ūkio subjekto, įskaitant su jais susijusių ūkio subjektų, stebėtojų tarybų, valdybų ar kitų valdymo organų nariai, kurie taip pat yra kitų ūkio subjektų, vykdančių ūkinę veiklą atitinkamoje rinkoje, stebėtojų tarybų, valdybų ar kitų valdymo organų nariai. Nurodomi ūkio subjektų pavadinimai, registro, kuriame jie įregistruoti, kodai, kontaktiniai duomenys (adresai, telefono numeriai, fakso numeriai, elektroninio pašto adresai) ir narių vardai, pavardės bei pareigos.
3. Pranešime pateikiami duomenys apie kiekvieno koncentracijoje dalyvaujančio ūkio subjekto, įskaitant su jais susijusių ūkio subjektų, per paskutinius trejus metus iki koncentracijos įsigytus atitinkamoje rinkoje veikiančius ūkio subjektus. Nurodomas ūkio subjekto pavadinimas, registro, kuriame jis įregistruotas, kodas ir buveinės adresas.

**Dvyliktasis skirsnis**

**Koncentracijoje dalyvaujančių ūkio subjektų didžiausi pirkėjai ir tiekėjai**

1. Pranešime nurodomi kiekvieno koncentracijoje dalyvaujančio ūkio subjekto penki didžiausi pirkėjai atitinkamoje rinkoje (nurodomas pavadinimas, registro, kuriame jis įregistruotas, kodas, kontaktiniai duomenys (adresas, telefono numeris, fakso numeris, elektroninio pašto adresas)). Pateikiami duomenys apie kiekvienam koncentracijoje dalyvaujančiam ūkio subjektui tenkančią atitinkamų prekių visų pardavimų dalį.
2. Pranešime nurodomi kiekvieno koncentracijoje dalyvaujančio ūkio subjekto penki didžiausi tiekėjai atitinkamoje rinkoje (nurodomas pavadinimas, registro, kuriame jis įregistruotas, kodas, kontaktiniai duomenys (adresas, telefono numeris, fakso numeris, elektroninio pašto adresas)). Pateikiami duomenys apie kiekvienam koncentracijoje dalyvaujančiam ūkio subjektui tenkančią atitinkamų prekių visų tiekimų dalį (žaliavų ar prekių, panaudojamų atitinkamų prekių gamybai kiekvienoje atitinkamoje rinkoje).

**VIII skyrius**

**Informacija apie kitas nagrinėtinas atitinkamas rinkas**

1. Pranešime kaip kitos nagrinėtinos rinkos apibrėžiamos ir aprašomos atitinkamos rinkos bei galimos alternatyvios atitinkamos rinkos, kuriose:
	1. du arba daugiau koncentracijoje dalyvaujančių ūkio subjektų vykdo ūkinę veiklą toje pačioje atitinkamoje rinkoje (horizontalūs santykiai), kurioje po koncentracijos jų bendra rinkos dalis būtų mažiau nei 20 procentų;
	2. vienas arba daugiau koncentracijoje dalyvaujančių ūkio subjektų vykdo ūkinę veiklą atitinkamoje rinkoje, kuri yra priešsrovinė arba pasrovinė, atitinkamos rinkos, kurioje veikia kitas koncentracijoje dalyvaujantis ūkio subjektas, atžvilgiu (vertikalūs santykiai), ir jų atskira ar bendra rinkos dalis po koncentracijos būtų mažiau nei 30 procentų, nepriklausomai nuo to, ar koncentracijoje dalyvaujančius ūkio subjektus sieja tiekėjo ir kliento santykiai.
2. Apie kiekvieną nagrinėtiną atitinkamą rinką bei galimą alternatyvią nagrinėtiną atitinkamą rinką Pranešime pateikiami šie paskutinių vienerių metų iki koncentracijos duomenys:
	1. kiekvieno koncentracijoje dalyvaujančio ūkio subjekto ūkinės veiklos pobūdis, valdomi ir naudojami prekės ženklai, prekių pavadinimai ir (arba) prekės ženklai, naudojami kiekvienoje iš šių atitinkamų rinkų;
	2. atitinkamos rinkos dydžio pagal pardavimo vertę ir apimtį įvertinimas. Nurodomi toms rinkos dalims apskaičiuoti naudoti šaltiniai, pateikiami skaičiavimų paaiškinimai ir, kai įmanoma, pateikiami skaičiavimus patvirtinantys dokumentai;
	3. kiekvieno koncentracijoje dalyvaujančio ūkio subjekto atitinkamos rinkos dalies įvertinimas pagal vertę ir apimtį. Nurodoma, ar įvyko esminių pardavimo ir rinkos dalies pokyčių per paskutinius prieš vykdomą koncentraciją trejus metus;
	4. trijų didžiausių konkurentų pavadinimai, registrų, kuriame jie įregistruoti, kodai ir kontaktiniai duomenys (adresas, telefono numeris, fakso numeris, elektroninio pašto adresas) rinkos dalių įvertinimas pagal vertę (ir kur galima – pagal apimtį). Nurodomi toms rinkos dalims apskaičiuoti naudoti šaltiniai, pateikiami skaičiavimų paaiškinimai ir, kai įmanoma, pateikiami skaičiavimus patvirtinantys dokumentai.
3. Jeigu koncentracijoje dalyvaujančių ūkio subjektų pardavimai Lietuvos Respublikoje, skaičiuojant nuo visų Lietuvos Respublikos pardavimų, atitinka Pranešimo formos 44 punkte nurodytus kriterijus, nepaisant to, jog atitinkama rinka yra platesnė nei Lietuvos Respublika, Pranešime turi būti pateikiama Pranešimo formos 45 punkte reikalaujama informacija tiek apie Lietuvos Respubliką, tiek apie atitinkamą platesnę rinką.

**IX skyrius**

**Informacija, jei nėra koncentracijos veikiamų rinkų, rinkų, kuriose koncentracija gali turėti didelį poveikį ir kitų nagrinėtinų rinkų**

1. Jeigu nėra koncentracijos veikiamų rinkų, rinkų, kuriose koncentracija gali turėti didelį poveikį, kitų nagrinėtinų rinkų ir koncentracijoje dalyvaujančių ūkio subjektų pardavimai Lietuvos Respublikoje, skaičiuojant nuo visų Lietuvos Respublikos pardavimų, neatitinka Pranešimo formos 21, 22 ir 44 punktuose nurodytų kriterijų, Pranešime pateikiami šie duomenys:
	1. išsamiai aprašoma esama ir būsima kontrolę įgyjančio ūkio subjekto ūkinė veikla;
	2. išsamiai aprašoma esama ir būsima ūkio subjekto, kurio kontrolė įgyjama, ūkinė veikla.
2. Pranešime paaiškinama, kodėl dėl koncentracijos Lietuvos Respublikoje neatsiranda koncentracijos veikiamų rinkų, rinkų, kuriose koncentracija galėtų turėti didelį poveikį, kitų nagrinėtinų rinkų ir kodėl koncentracijoje dalyvaujančių ūkio subjektų pardavimai Lietuvos Respublikoje, skaičiuojant nuo visų Lietuvos Respublikos pardavimų, neatitinka Pranešimo formos 21, 22 ir 44 punktuose nurodytų kriterijų.

**X skyrius**

**Kita informacija, teikiama bendrosios įmonės kontrolės įgijimo atvejais**

1. Jeigu keli koncentracijoje dalyvaujantys ūkio subjektai įgyja kito ūkio subjekto bendrąją kontrolę, Pranešime paaiškinama, ar po koncentracijos įvykdymo koncentracijoje dalyvaujantys ūkio subjektai vykdys ūkinę veiklą vertikalaus ar horizontalaus pobūdžio santykiais susijusiose atitinkamose rinkose kaip ir bendroji įmonė.
2. Jei po koncentracijos koncentracijoje dalyvaujantys ūkio subjektai vykdys ūkinę veiklą vertikalaus ar horizontalaus pobūdžio santykiais susijusiose atitinkamose rinkose kaip ir bendroji įmonė, Pranešime pagal kiekvieną vertikalaus ar horizontalaus pobūdžio santykiais susijusią atitinkamą rinką nurodoma kiekvieno koncentracijoje dalyvaujančio ūkio subjekto bei bendrosios įmonės paskutinių iki koncentracijos metų pardavimų vertė ir apimtis atitinkamoje rinkoje, taip pat pateikiamas jiems tenkančios rinkos dalies įvertinimas.
3. Pranešime paaiškinama, ar bendrosios įmonės sudarymas nesukels koncentracijoje dalyvaujančių ūkio subjektų suderintų veiksmų vykdant ūkinę veiklą vertikalaus ar horizontalaus pobūdžio santykiais susijusiose nagrinėjamose atitinkamose rinkose rizikos.

**XI skyrius**

**Bendra informacija**

1. Pranešime nurodoma, ar pranešimas apie numatomą vykdyti koncentraciją yra pateiktas Europos Komisijai ar kitų valstybių koncentracijos priežiūrą vykdančioms institucijoms. Jei taip, nurodomos institucijos ir pranešimų pateikimo joms datos.
2. Pranešime nurodomi kiti, Pranešimo formoje nepaminėti, buvę, esami ar būsimi (planuojami) su koncentracijoje dalyvaujančiais ūkio subjektais susiję ir jų padėčiai atitinkamose rinkose įtaką darantys ar galintys daryti veiksniai, jei tokių yra.
3. Jei teikiamas Pranešimas apie jau įgyvendintą koncentraciją, jame turi būti pateikta informacija ne tik apie atitinkamus Pranešimo formoje nurodytus laikotarpius, buvusius iki koncentracijos įgyvendinimo, tačiau ir informacija apie tokius pačius laikotarpius, buvusius iki Pranešimo pateikimo.

**XII skyrius**

**Patvirtinantys dokumentai**

1. Kartu su Pranešimu privaloma pateikti:
	1. dokumentų, kurių pagrindu vykdoma koncentracija, kopijas;
	2. dokumentų, kurie rodo koncentracijos šalių sąžiningus ketinimus sudaryti sandorį, kurio pagrindu bus vykdoma koncentracija, kopijas;
	3. akcininkų susirinkimų, stebėtojų tarybos, valdybos posėdžių, per kuriuos buvo aptartas sandoris, protokolus arba protokolų išrašus, susijusius su sandoriu;
	4. koncentracijoje dalyvaujančių ūkio subjektų turimas analizes, ataskaitas, studijas, tyrimus ar bet kokius kitus dokumentus, kuriais remiantis vertinama arba analizuojama koncentracija: pagrindinės jos priežastys (įskaitant dokumentus, kuriuose sandoris aptariamas atsižvelgiant į galimus alternatyvius įsigijimus), rinkos dalys, konkurencijos sąlygos, konkurentai (esami ir potencialūs), pardavimo augimo ar plėtros kitose produktų ar geografinėse rinkose galimybės ir (arba) bendrosios rinkos sąlygos;
	5. koncentracijoje dalyvaujančių ūkio subjektų turimas paskutinių dvejų metų analizes, ataskaitas, studijas, tyrimus ar bet kokius kitus dokumentus, kuriais remiantis vertinamos paveiktos rinkos ir rinkos, kuriose koncentracija gali turėti didelį poveikį: rinkos dalys, konkurencijos sąlygos, konkurentai (esami ir potencialūs) ir (arba) pardavimo augimo ar plėtros kitose produktų ar geografinėse rinkose galimybės;
	6. koncentracijoje dalyvaujančių ūkio subjektų, įskaitant su jais susijusių ūkio subjektų, paskutinių trejų ūkinių metų iki koncentracijos finansinių ataskaitų rinkinių kopijas. Jei koncentracijoje dalyvaujantys ūkio subjektai priklauso susijusių ūkio subjektų grupei, gali būti pateikiamos ūkio subjektų atskiros ir/arba ūkio subjektų grupės konsoliduotos finansinės ataskaitos;
	7. rašytinius įgaliojimus, patvirtinančius įgaliotų asmenų teises veikti atstovaujamų ūkio subjektų vardu;
	8. dokumentus, patvirtinančius, kad koncentracijoje dalyvaujantys ūkio subjektai sumokėjo Lietuvos Respublikos Vyriausybės nustatyto dydžio rinkliavą už pranešimo pateikimą ir nagrinėjimą.
2. Kartu su Pranešimu gali būti teikiami ir kiti dokumentai (jų kopijos), kuriuose yra svarbių koncentracijai nagrinėti duomenų.

**XIII skyrus**

**Patvirtinimas**

1. Pranešimo pabaigoje privalo būti Pranešimą teikiančio asmens (asmenų) pasirašytas patvirtinimas:

„Mes, žemiau pasirašiusieji, patvirtiname, kad pranešime apie koncentraciją pateikta informacija yra teisinga ir visa, vadovaujantis turimais faktais atlikti visi kuo tiksliausi įvertinimai, yra pateikta visa pagal pranešimo apie koncentraciją formą reikalaujama informaciją ir pateiktos visos dokumentų kopijos.

Pasirašiusieji yra susipažinę su Konkurencijos įstatymo 14 straipsniu ir 36 straipsnio 1, 3 ir 4 dalimis.

Vardas, pavardė

Vieta ir data:

Parašas:“